Ergste koue nou eers op pad | Netwerk24
Deur Marelize Barnard 21 Julie 2019 19:32
’n Spierwit landskap Saterdag by Hoogstedrift naby Uniondale. Foto: Twitter/SA Reënval
Diegene wat koulik is, sou die naweek maar swaar gekry het op die plaas Buffelsfontein naby Molteno in die Oos-Kaap waar die temperatuur tot -17,5 °C gedaal het.
Sneeu het ook die naweek oor die Swartberge in die Wes-Kaap en die Winterberge in die Oos-Kaap geval.
Besoekers van George, Knysna en Port Elizabeth het Uniondale Saterdag besoek om na die sneeu te kyk.
Die ware kouefront is egter nou eers op pad, en die Kaapstad-kantoor van die Suid-Afrikaanse Weerdiens waarsku dat dit die Wes-Kaap en die weste van die Noord-Kaap Dinsdag sal bereik. Dit sal gepaard gaan met sneeu in die Karoo en op die berge in die weste en suide van die Wes-Kaap.
Die sneeu Saterdagoggend by Hoogstedrift naby Uniondale. Foto: Twitter/SA Reënval
Maandag word wind van 50 km/h tot 65 km/h oor die binneland van die Wes- en Noord-Kaap verwag. Dit sal Maandagnag bedaar, maar Dinsdag word ’n wind van tussen 70 km/h en 80 km/h verwag wat met tye selfs teen 100 km/h sal waai.
Aan die Wes-Kaapse kus sal die wind Dinsdagmiddag tussen 65 km/h en 75 km/h waai. Dié wind sal Dinsdagnag na die suidelike kusgebiede versprei.
Ligte reën kan Maandagmiddag aan die suidweskus van die Wes-Kaap verwag word, maar Dinsdagoggend word swaar reën verwag.
Die reën sal Dinsdag en Woensdagoggend na die ooste en suide van die provinsie versprei.
Seedeinings van sowat 6 m word verwag nadat die kouefront Dinsdag inbeweeg het.
Die weerkantoor waarsku dat swaar reën Dinsdagmiddag tot oorstromings in die Kaapse Wynlande en die Overberg kan lei.
Meer oor: Koue
Bergbekoring vir siel